DA Den Europæiske Unions Tidende CE 84/756

(2004/C 84 E/0851)

SKRIFTLIG FORESPØRGSEL E-0054/04

af Camilo Nogueira Román (Verts/ALE) til Kommissionen

(20. januar 2004)

Om: Spaniens gennemførelse af Kyoto-protokollen

Miljøkommissær Margot Wallström udtalte for nylig, at EU ikke ville kunne efterleve sine forpligtelser i henhold til Kyoto-protokollen, og at Spanien kom på sidstepladsen, idet det tilsyneladende ikke ville være i stand til at gennemføre 33,3 % af sine mål inden år 2010.

Som bekendt har kommissæren rettet henvendelse til alle medlemsstaternes regeringer for at få dem til at gøre en øget indsats for at gennemføre målene. Hvad ligger der i den forbindelse til grund for Spaniens manglende gennemførelse heraf? Hvilke foranstaltninger har den spanske regering truffet for at rette sig ind efter de foreslåede mål?

Svar afgivet på Kommissionens vegne af Margot Wallström

(4. marts 2004)

Af den nylige beretning fra Kommissionen om reduktion af drivhusgasemissioner (1) fremgår det, at de politikker og foranstaltninger, som medlemsstaterne har indført hidtil, ikke vil være nok til at opfylde deres Kyoto-emissionsmål. Der er blevet sendt et brev til alle medlemsstater med opfordring om i løbet af 2004 at finde yderligere foranstaltninger, der er nødvendige for at EU kan opfylde sine Kyoto-mål; ligeledes fremhæves det, at medlemsstaterne skal følge tidsplanen for gennemførelse af EU's direktiv for handel med kvoter for drivhusgasemissioner (2), ajourføre nationale politikker og foranstaltninger inden for de næste 12-18 måneder og medtage mere konkrete oplysninger om deres fremskrivninger for anvendelse af Kyotoprotokollens mekanismer til støtte for den indenlandske indsats.

Spanske emissioner var 32 % højere end 1990-niveauet i 2001, medens landets forpligtelser for 2008-2012 er ikke at øge dem mere end 15 %.

Siden offentliggørelsen af Kommissionens beretning har Spanien indført en handlingsplan for klimaændringer, der består af en pakke af 440 foranstaltninger til reduktion af drivhusgasemissioner. De foreslåede foranstaltninger omfatter skatteincitamenter for virksomheder, der frembringer eller anvender rene energikilder, skifter fra kul til gasfyret kraftproduktion, fremmer anvendelsen af biobrændsler, fremmer fornyelse af privatbiler, installerer solenergi i offentlige bygninger og fremmer offentlig transport i virksomheder og offentlige administrationer.

Rådet vedtog den 26. januar 2004 formelt en beslutning om en mekanisme til overvågning af emissioner af drivhusgasser i Fællesskabet og til gennemførelse af Kyoto-protokollen. Ifølge denne beslutning skal medlemsstaterne meddele nationale programmer til Kommissionen inden tre måneder efter deres vedtagelse. I overensstemmelse med denne beslutning vil Kommissionen senere i 2004 vurdere fremskridt i Fællesskabet og dets medlemsstater med hensyn til opfyldelse af deres forpligtelser i henhold til De Forenede Nationers rammekonvention om klimaændringer og Kyoto-protokollen, som fastlagt i beslutning 2002/358/EF. Rådet og Parlamentet vil få forelagt en rapport udarbejdet på basis af denne vurdering.

(1) KOM(2003) 735 endelig udg.

(2) Europa-Parlamentets og Rådets direktiv 2003/87/EF af 13. oktober 2003 om en ordning for handel med kvoter for drivhusgasemissioner i Fællesskabet og om ændring af Rådets direktiv 96/61/EF, EUT L 275 af 25.10.2003.